《喜章仲孚朝奉见过十韵》
宋代·吕本中

苦语不难好，旧交今则无。但能留客坐，已胜折腰趋。

只有连根煮，初非满眼酤。苔痕记拄杖，雪影傍跏趺。

语道我恨晚，说诗公不迂。丁宁入汉魏，委曲上唐虞。

历历有全体，匆匆或半涂。真当置度外，不敢望庭隅。

日月换新岁，江山非故吾。他年佳句在，与画密庵图。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。